Document ID: 32013R0463

KOMMISSIONENS FORORDNING (EU) Nr. 463/2013
af 17. maj 2013
om ændring af Europa-Parlamentets og Rådets forordning (EF) nr. 2003/2003 om gødninger med henblik på tilpasning af dennes bilag I, II og IV til den tekniske udvikling
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 2003/2003 af 13. oktober 2003 om gødninger (1), særlig artikel 31, stk. 1 og 3, og
ud fra følgende betragtninger:
(1)
Ordet »kainit« har været anvendt i tabel A.3 i bilag I til forordning (EF) nr. 2003/2003, som en typebetegnelse for kaliumråsalt. Ordet kainit kan dog efterhånden kun anvendes for én bestemt kaliumråsalt, hvilket fører til en potentiel handelsbegrænsning for fabrikanter, der ønsker at markedsføre andre former for kaliumsalte. For at imødegå denne begrænsning, og dermed give jordbrugere i medlemsstaterne adgang til en bredere vifte af kaliumsalte, bør der anvendes en mere generisk typebetegnelse for denne gødningstype, og brugen af ordet »kainit« bør tilpasses i overensstemmelse hermed. Der bør fastsættes en overgangsperiode, således at producenter af rå kaliumsalte kan tilpasse mærkningen til de nye regler.
(2)
Ligninsulfonsyre er et komplekst materiale, der opnås fra forskellige kilder af træ. Der findes mange forskellige kvaliteter på markedet, hvorfor det er vigtigt at foretage en tilpasning til de tekniske fremskridt af de kvalitetskrav, som produkterne skal opfylde for at kunne markedsføres som en EF-gødning.
(3)
Kalkningsmidler reducerer jordbundens surhedsgrad og kan i den forbindelse også tilføre næringsstofferne magnesium og/eller calcium. Fabrikanter af kalkningsmidler står over for en mangfoldighed af nationale regler, der fører til en skævvridning af det indre marked. Kalkningsmidler bør derfor føjes til de produkter, der er anført i bilag I til forordning (EF) nr. 2003/2003, således at de kan cirkulere frit i det indre marked. Endvidere har Den Europæiske Standardiseringsorganisation (CEN) udarbejdet EN-standarder for metoder til analyse af kalkningsmidler. For at gøre det obligatorisk at overholde disse standarder bør de opføres i bilag IV til forordning (EF) nr. 2003/2003, hvori der fastsættes prøveudtagnings- og analysemetoder.
(4)
Der bør indføres en overgangsperiode for at sikre, at producenterne af kalkningsmidler har tid til at tilpasse sig de nye EN-standarder.
(5)
I bilag II til forordning (EF) nr. 2003/2003 er der fastsat tolerancer for det deklarerede indhold af næringsstoffer. Bilag II bør ændres for at omfatte tolerancer for kalkningsmidler.
(6)
Der skal i henhold til forordning (EF) nr. 2003/2003 føres kontrol med EF-gødninger ved anvendelse af de prøvetagnings- og analysemetoder, der er beskrevet i bilag IV til nævnte forordning. Nogle af disse metoder er imidlertid ikke internationalt anerkendte og bør erstattes af EN-standarder, der for nyligt er blevet udarbejdet af Den Europæiske Standardiseringsorganisation.
(7)
Forordning (EF) nr. 2003/2003 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra det i henhold til artikel 32 i forordning (EF) nr. 2003/2003 nedsatte udvalg -
VEDTAGET DENNE FORORDNING:
Artikel 1
Ændringer
1. Bilag I til forordning (EF) nr. 2003/2003 ændres som angivet i bilag I til nærværende forordning.
2. Bilag II til forordning (EF) nr. 2003/2003 ændres som angivet i bilag II til nærværende forordning.
3. Bilag IV til forordning (EF) nr. 2003/2003 ændres som angivet i bilag III til nærværende forordning.
Artikel 2
Overgangsbestemmelser
Uanset artikel 3, stk. 2, kan fabrikanten anvende bestemmelserne i bilag I, punkt 1), inden 7. december 2014.
Artikel 3
Ikrafttræden
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Bilag I, punkt 1, finder anvendelse fra 7. december 2014.
3. Bilag I, punkt 3, bilag II, punkt 2, og bilag III, punkt 4, finder anvendelse fra 7. juni 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. maj 2013.

Labels: 7
3
6